Mitä tulee Iraniin kohdistuviin rajoittaviin toimenpiteisiin, joihin neuvosto velvoitetaan Iraniin kohdistuvista rajoittavista toimenpiteistä annetun päätöksen 2010/413 20 artiklan 1 kohdan c alakohdassa ja Iraniin kohdistuvista rajoittavista toimenpiteistä annetun asetuksen N:o 267/2012 23 artiklan 2 kohdan d alakohdassa, kuten yhteisöjen, jotka antavat tukea Iranin hallitukselle, ja näitä lähellä olevien yhteisöjen varojen jäädyttämiseen, niiden toimenpiteiden, joilla tietyt yhteisöt merkitään ydinalaan tai ballistisiin ohjuksiin liittyvään toimintaan osallistuvien yhteisöjen ja Iranin hallitukselle tukea antavien yhteisöjen luetteloon, perustelujen avulla nämä voivat yksilöidä päätöksen 2010/413 20 artiklan 1 kohdan c alakohdassa ja asetuksen N:o 267/2012 23 artiklan 2 kohdan d alakohdassa säädetyn kriteerin eli luetteloon merkitsemiskriteerin, joka koskee yhteisöjä, jotka omistaa Iranin hallitukselle tukea antava yhteisö, ja joka on toiminut oikeudellisena perustana niiden nimien merkitsemiselle luetteloihin siltä osin kuin yhtäältä ilmaisun tytäryhtiö käyttäminen mainituissa perusteluissa viittaa välttämättä emoyhtiön käyttämän määräysvallan olemassaoloon, joka voi johtua muun muassa viimeksi mainitun ja kyseessä olevan tytäryhtiön välisistä pääomayhteyksistä, ja toisaalta sen asiayhteyden perusteella, jossa toimenpiteet on toteutettu, voidaan tunnistaa emoyhtiö, joka omisti ne tai jonka määräysvallassa ne olivat ja jonka nimen merkitseminen luetteloihin perustui kriteeriin, joka koski Iranin hallitukselle tukea antavia yhteisöjä.

Jos yhteisön, jonka on todettu tukevan Iranin hallitusta, varat jäädytetään, on olemassa huomattava vaara siitä, että mainittu yhteisö ryhtyy sitä koskevista toimenpiteistä aiheutuvien vaikutusten kiertämiseksi painostamaan omistuksessaan tai määräysvallassaan olevia yhteisöjä. Näin ollen näiden yhteisöjen varojen jäädyttäminen, johon neuvosto velvoitetaan Iraniin kohdistuvista rajoittavista toimenpiteistä annetun päätöksen 2010/413 20 artiklan 1 kohdan c alakohdassa ja Iraniin kohdistuvista rajoittavista toimenpiteistä annetun asetuksen N:o 267/2012 23 artiklan 2 kohdan d alakohdassa, on tarpeellista toteutettujen toimenpiteiden tehokkuuden varmistamiseksi ja sen takaamiseksi, ettei mainittuja toimenpiteitä kierretä, sekä tähän soveltuvaa.

Näin ollen neuvoston on tehdessään edellä mainittujen säännösten perusteella päätöksen arvioitava kunkin asian olosuhteet määrittääkseen, mitkä yhteisöt ovat toisen tahon omistuksessa tai määräysvallassa. Sitä vastoin kyseisen yhteisön toiminnan luonne ja tämän toiminnan ja Iranin hallituksen tukemisen välisen yhteyden mahdollinen puuttuminen eivät ole ratkaisevia kriteerejä tässä asiayhteydessä, koska toisen tahon omistuksessa tai määräysvallassa olevan yhteisön varojen jäädyttämistä koskevan toimenpiteen toteuttamista ei perustella sillä, että se itse antaa suoraa tukea mainitulle hallitukselle.

Kun yhteisön omistaa kokonaan yhteisö, joka antaa tukea Iranin hallitukselle, päätöksen 2010/413 20 artiklan 1 kohdan c alakohdassa sekä asetuksen N:o 267/2012 23 artiklan 2 kohdan d alakohdassa säädetty luetteloon merkitsemisen kriteeri täyttyy.

Kun yhteisö on välillisesti Iranin hallitukselle tukea antavan yhteisön omistuksessa, päätöksen 2010/413 20 artiklan 1 kohdan c alakohdassa ja asetuksen N:o 267/2012 23 artiklan 2 kohdan d alakohdassa säädetty luetteloihin merkitsemisen kriteeri täyttyy riippumatta tämän emoyhteisön ja sen omistuksessa olevan yhteisön välillä olevista väliyhtiöistä ja niiden lukumäärästä, kunhan kukin omistusketjussa olevista yhteisöistä on kulloisenkin välittömän emoyhtiönsä omistuksessa kokonaan. Näissä olosuhteissa emoyhteisöllä säilyy ainoa ja yksinomainen määräysvalta kaikkiin sen tytäryhtiöihin ja se voi siten väliyhtiöiden kautta painostaa sen omistuksessa välillisesti olevaa yhteisöä kiertääkseen sitä koskevien toimenpiteiden vaikutuksen, mikä oikeuttaa näin ollen rajoittavien toimenpiteiden toteuttamisen tätä välillisessä omistuksessa olevaa yhteisöä vastaan.

Kun yhteisö on lähes kokonaan Iranin hallitukselle tukea antavan yhteisön omistuksessa, päätöksen 2010/413 20 artiklan 1 kohdan c alakohdassa ja asetuksen N:o 267/2012 23 artiklan 2 kohdan d alakohdassa säädetty luetteloon merkitsemisen kriteeri täyttyy, koska emoyhtiö voi käyttää ratkaisevaa määräysvaltaa tytäryhtiönsä toimintaan paitsi silloin, kun sen omistuksessa on tämä tytäryhtiö kokonaisuudessaan, myös silloin, kun tämä on sen omistuksessa lähes kokonaan. Kuitenkaan Iranin hallitusta tukevan yhteisön 48 prosentin ja 49 prosentin omistusosuus yhteisöstä ei yksinään riitä oikeuttamaan näitä yhteisöjä koskevia rajoittavia toimenpiteitä.

(ks. 62–64, 68, 69, 72, 73 ja 81 kohta)